A BIZOTTSÁG HATÁROZATA
(2004. december 8.)
a tagállamok által húsipari termékek behozatalára feljogosított harmadik országok jegyzékének megállapításáról szóló 97/222/EK határozat módosításáról
(az értesítés a B(2004) 4563. számú dokumentummal történt)
(EGT vonatkozású szöveg)
(2004/857/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék, sertések és a friss hús harmadik országokból történő behozatalára vonatkozó egészségügyi és állategészségügyi vizsgálatok problémáiról szóló, 1972. december 12-i 72/462/EGK tanácsi irányelvre (1) és különösen annak 3. cikke (1) bekezdésére és 16. cikkére, összefüggésben a 21a. cikk (1) bekezdésének első francia bekezdésével,
tekintettel a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állategészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állategészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre (2) és különösen annak 10. cikke (2) bekezdésének a) pontjára és (3) bekezdésének a) pontjára,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állategészségügyi szabályok megállapításáról szóló, 2002. december 16-i 2002/99/EK tanácsi irányelvre (3) és különösen annak 8. cikke (1) és (4) bekezdésére,
mivel:
(1)
A 97/222/EK bizottsági határozat (4) megállapítja a húsipari termékek behozatalára feljogosított harmadik országok vagy harmadik országok részeinek jegyzékét.
(2)
A 97/222/EK határozat mellékletének II. és III. részében található táblázatokban bizonyos kezelési rendszerekhez meghatározott kódok átláthatóságának és harmonizálásának biztosítása érdekében szükséges a friss hús eredetére és származására vonatkozó egyes lábjegyzetek módosítása és tisztázása.
(3)
A 97/222/EK határozat mellékletének I. részében szereplő regionális területek leírásában idejétmúlt hivatkozások találhatók olyan jogszabályokra, amelyeket már újabb jogszabályok hatályon kívül helyeztek, és azok helyébe léptek. Ezért szükséges e hivatkozások naprakésszé tétele. A 97/222/EK határozat mellékletének II. részében a területek, illetve kezelési rendszerek kapcsolódó kódját is ennek megfelelően módosítani kell.
(4)
Ezért a 97/222/EK határozat mellékletének I., II. és IV. részét ennek megfelelően módosítani kell.
(5)
Az e határozatban előírt rendelkezések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 97/222/EK határozat a következőképpen módosul:
1.
a melléklet I. részének helyébe az e határozat I. mellékletében szereplő szöveg lép;
2.
a melléklet II. részének helyébe az e határozat II. mellékletében szereplő szöveg lép;
3.
a melléklet IV. részének helyébe az e határozat III. mellékletében szereplő szöveg lép.
2. cikk
Ez a rendelet 2004. december 23-án lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 2004. december 8-án.